โบสถ์น้อยของพระราชินี

โบสถ์น้อยของพระราชินีแห่งพระราชวังเซนต์เจมส์ (อังกฤษ: The Queen's Chapel St. James's Palace) เรียกโดยย่อว่า โบสถ์น้อยของพระราชินี เดิมมีชื่อว่า โบสถ์น้อยเยอรมัน (German Chapel) เป็นโบสถ์น้อยใจกลางกรุงลอนดอน ประเทศอังกฤษ ออกแบบโดยอีนีโก โจนส์ (Inigo Jones) สร้างขึ้นช่วง ค.ศ. 1623–1625 เป็นส่วนต่อเติมของพระราชวังเซนต์เจมส์ เดิมเป็นโบสถ์น้อยนิกายคาทอลิกสำหรับอินฟันตามารีอา อันนาแห่งสเปน ซึ่งเป็นคริสตังโดยเฉพาะ แต่ไม่ถูกใช้ เพราะอินฟันตามารีอา อันนา มิได้อภิเษกสมรสกับพระเจ้าชาลส์ที่ 1 แห่งอังกฤษ ต่อมาถูกใช้เป็นโบสถ์สำหรับอ็องเรียต มารีแห่งฝรั่งเศส พระอัครมเหสีในพระเจ้าชาลส์ และข้าราชบริพารในพระนางซึ่งเป็นคริสตังเช่นกัน ภายหลังโบสถ์น้อยแห่งนี้เป็นสถานที่นมัสการสำหรับชาวยุโรปคริสเตียนที่เข้ามาติดต่อกับพระราชสำนัก และเป็นคนละอาคารกับโบสถ์น้อยหลวง (Chapel Royal) อันเป็นสถานที่ประกอบพิธีกรรมทางศาสนาภายในพระราชวังเซนต์เจมส์ โบสถ์น้อยของพระราชินีเป็นส่วนต่อเติมของพระราชวังเซนต์เจมส์ ครั้นเมื่อที่ประทับส่วนพระองค์ที่อยู่ติดกับโบสถ์น้อยเกิดเพลิงไหม้เมื่อ ค.ศ. 1809 แต่ไม่ได้รับการบูรณะขึ้นใหม่ จากนั้นใน ค.ศ. 1856–57 มีการตัดถนนบาร์ลบะระคั่นกลางระหว่างพระราชวังเซนต์เจมส์กับโบสถ์น้อย ทำให้โบสถ์น้อยของพระราชินีดูเหมือนเป็นส่วนหนึ่งของพระตำหนักมาร์ลบะระมากกว่าเป็นส่วนหนึ่งของพระราชวังเซนต์เจมส์ โบสถ์น้อยของพระราชินีเคยเป็นที่ประดิษฐานพระศพสมเด็จพระราชินีเอลิซาเบธ พระราชชนนี เมื่อ ค.ศ. 2002 ก่อนอันเชิญพระศพไปยังห้องโถงเวสต์มินสเตอร์ สำหรับพระราชพิธีปลงพระศพ โบสถ์น้อยของพระราชินีได้รับการขึ้นทะเบียนเป็นอาคารอนุรักษ์ระดับ 1 อ้างอิง